Sueiro, pola súa banda, cre que a realización de probas "é posiblemente asumible" pero ve "o problema" non tanto na carga senón no obxectivo do estudo. "A nosa preocupación é controlar a expansión do virus e todos os expertos din que iso faise co estudo dos positivos e dos seus contactos, co seu seguimento", explica quen cre que a aposta da Xunta "non está mal" pero que non acaba de ver "que se priorice por riba do que é interesante, que é o control da transmisibilidade".

Jesús Sueiro, de Agamfec, non entende que se "priorice" este estudo epidemiolóxico e non un para "o control da transmisibilidade do virus"

"Se non temos posibilidade de facer test a todo o mundo quedamos sen saber moitos casos, por iso se cadra o máis interesante era controlar os caos que xa hai, localizalos e avaliar tamén os seus contactos", engade Sueiro.

Son varios os profesionais sanitarios que insisten nesa crítica. "Imaxinemos que unha das persoas que fai o test dá positivo. Teríamos que illalo pero non sabemos se teremos a posibilidade de facerlles probas aos seus contactos", insiste un médico de familia. No fondo, a crítica remite ás que levan meses xurdindo do persoal do Sergas en moitos ámbitos. "É urxente que o Sergas, ademais de mandarnos instrucións, tamén nos escoite e fortaleza a Atención Primaria; hai moitas cousas que mudar", conclúe Ramón Veras.